FOLK FOR FJELLA MED VIKTIGE INNSPEL TIL STORTINGSPOLITIKARAR OM STORTINGSMELDINGA.

KRAFTIG MARKERING AV VINDKRAFTMOTSTANDEN I BJØRN WEST-FJELLA.

I føremiddag la me ut bilete frå den vellukka markeringa i høve vindkraftseminaret for Stortingspolitikarane, i Dyrkolbotn.

Me er særs imponert over alle dei som på kort varsel møtte opp for å syna dei med avgjerdsmynde at dei «køddar» ikkje med fjella våre.

Dei over 50 som møtte opp på tunet, Folk For Fjella, VON, Nei til Vindmøller i Gulen og Ung For Fjella gjorde alle sitt til at dette vart ein triveleg dag også for seminardeltakarane.

Bålpanner, kaffe, te, strandflagg, bannera, sal av krus, musikkinnslag - alt gjorde sitt til at ei kraftfull markering vart kombinert med godstemning. Noko som gjorde at me kom i god dialog med seminardeltakarane i pausane. GODT JOBBA ALLE SAMAN.

Me må også takka Dyrkolbotn Leirskule og særleg Signhild – som på kort varsel stilte lokale til disposisjon – og som også inviterte «demonstrantane» på lunsj. Takk for det Signhild.

Inne var det interessante foredrag.

Folk For Fjella var invitert til å ha premiere på vår nye «film» - ein visualisering av BKK/Zephyr sine turbinar teikna inn i Google Earth.

På denne måten kan ein sjå den visuelle verknaden av turbinane frå kvar ein vil i terrenget. Dette har kravd mykje tid og ressursar, det var såleis stas å kunne visa den i dag. Den vert snart lagt ut på Folk For Fjella sin eigen You Tube-kanal.

Fok For Fjella gjekk også gjennom Stortingsmelding nr 28 – Vindkraft på Land. Her er mykje «keisarens nye klær.».

Folk For Fjella har eit ufråvikelege krav – Sakshandsaminga av vindkraftverk MÅ verta flytta frå Energilova til Plan- og bygningslova. Dette var også det klare kravet frå alle fem lokale ordførarar som var til stades. (+ frå Tysvær)

Til slutt var det synfaring til Fossevatnet – innanfor gardane i Dyrkolbotn. Her var det informasjon og appellar – den sterkaste og mest verknadsfulle av Torhild Andvik frå Masfjorden og Ung For Fjella.

Prikken over I`en på synfaringa var Anders Kjetland (VON) og Torhild Andvik (UFF) si framføring av Anders sin eigen kampsong «Pust tå livet». (Den finn du på Spotify og You Tube)

Kvelden vart avslutta med innslag på Vestlandsrevyen – der Rognald Matre frå «pensjonistgruppa» i Folk For Fjella vart intervjua om kampen mot vindindustrien.

Ein god dag for motstanden mot vindindustri generelt, og i fjella i Nordhordland, Gulen og Høyanger spesielt.

TAKK